प्रधान उपप्रधान की अनुपस्थिति में हुई पंचायत समिति की साधारण सभा
सदस्य की अध्यक्षता में हुई बैठक में तीन ग्राम पंचायतों में जल स्वावलंबन योजना की कार्ययोजना पर की गई चर्चा
भास्करन्यूज| बाली
पंचायतसमिति सभागार में बुधवार को प्रधान उपप्रधान की अनुपस्थिति में सर्व सम्मति से पंचायत समिति सदस्य रमेश कुमार की अध्यक्षता में विशेष साधारण सभा का आयोजन किया गया। साधारण सभा में शासन सचिव ग्रामीण विकास एवं पंचायतीराज, जयपुर के आदेशानुसार जल स्वालंबन योजना को लेकर चयनित बाली ब्लॉक के आदिवासी बाहुल्य क्षेत्र की तीन ग्राम पंचायतों कूरण, काकराडी एवं कुमटिया को पेयजल के लिए आत्मनिर्भर बनाए जाने को लेकर कार्य योजना बनाने के लिए विचार विमर्श किया गया।
इससे पूर्व बीडीओ विक्रमसिंह राजपुरोहित ने मुख्यमंत्री जल स्वावलंबन योजना की विस्तार से जानकारी देते हुए उक्त योजना के तहत किए जाने वाले कार्यो की जानकारी दी गई। साथ ही उन्होंने इस योजना के तहत गांव में पेयजल पर आत्मनिर्भर होने के लिए क्या-क्या कार्य करवाए जाएंगे तथा कैसे करवाएं जाएंगे जिसमें जनप्रतिनिधियों एवं अधिकारियों सहित विभागों की क्या भूमिका रहेगी इसको लेकर विस्तार से जानकारी दी गई। योजना के तहत आदिवासी बाहुल्य क्षेत्र की ग्राम पंचायत कूरण में, खेतरली, कोलवाडा एवं काकराडी में सांभरवाडा, बेरडी एवं अरडवा एवं कुमटिया में सेंदला, सेरावा एवं भारला में जल स्वावलंबन योजना में किए जाने वाले कार्यों की कार्ययोजना की जानकारी दी गई।
बैठक में एसडीएम सुरेश कुमार खटीक ने उक्त योजना के बारे में विस्तार से जानकारी देते हुए योजना के क्रियान्वयन होने के पश्चात गांव पेयजल के लिए पूर्ण रूप से आत्मनिर्भर होना बताया गया। साथ ही एसडीएम ने गांवों में लगाए जाने वाले माइक्रो एटीम की जानकारी देते हुए अधिकारियों को राज्य एवं केन्द्र सरकार की योजनाओं से अधिक से अधिक ग्रामीणोंं को लाभान्वित करने के निर्देश दिए। बैठक में ग्राम पंचायत लुणावा के सरपंच मोहनलाल चौधरी ने लुणावा पटवारी के आए दिन अनुपस्थित रहने से होने वाली ग्रामीणो की परेशानी के बारे मे जानकारी दी।
भंदर सरपंच दिनेश मीणा ने नाणा में पोस्टमार्टम के लिए मोर्चरी की सख्त आवश्यकता बताई। इसी तरह जिला परिषद सदस्य जगदीश चौधरी, विजयराज बावल ने मुंडारा गांव में तालाब को गहरा करवाए जाने, लखमाराम परमार ने बोया गांव मे एएनएम की नियुक्ति करने,कोट सरपंच रमेश कुमार ने पेयजल टंकी का निर्माण किए जाने, सामताराम गरासिया ने भीमाणा में डाक बंगला का निर्माण किए जाने की मांग की। इस अवसर पर तहसीलदार वीरभद्रसिंह, ब्लॉक शिक्षा अधिकारी सौभाग्यसिंह राजावत, ब्लॉक सीएमएचओ डॉ. हितेंद्र वागोरिया, सार्वजनिक निर्माण विभाग के अधिशासी अभियंता गोविंदसिंह, डिस्कॉम के सहायक अभियंता वीरेंद्रसिंह, जलदाय विभाग के सहायक अभियंता सलीम कुरैशी, संजीव सोनी, वन विभाग के रेंजर, संग्रामसिंह, मुकेश मीणा सहित विभिन्न विभागों के अधिकारी सहित सरपंच मोहन मेघवाल, रमेश कुमार, मोहनलाल गरासिया, मोहनलाल चौधरी, दिनेश मीणा, तेजाराम मीणा, देवीसिंह, कणरसिंह, चेनाराम चौधरी, वीरेंद्रसिंह एवं पंचायत समिति सदस्य एवं जिला परिषद सदस्य मौजूद थे।
बाली. पंचायतसमिति की विशेष साधारण बैठक में मौजूद अधिकारी जनप्रतिनिधि।
hin_Deva hin_Deva bho_Deva hin_Deva hin_Deva hin_Deva awa_Deva hin_Deva